《雪中寄赵湖州容斋》
宋代·释居简

庆兆三回白，祥开嗣岁春。精求方恳恳，悬应忽逡逡。

化母非无方，玄冥却有神。夜窗疑是月，晓砌不生尘。

麰麦占年熟，郊原见日新。柳塘吹漠漠，银浦剪缤缤。

鹤干胜寒重，猿枝撼落频。折腰嗟劲节，低首吊苍鳞。

池草生吟思，溪梅寄远人。不知吟啸地，何似灞桥亲。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。